सन्ना रेंज में हाथियों का बढ़ा उत्पात 11 मकानों को पहुंचाया नुकसान
बगीचा | बगीचा ब्लॉक के सन्ना रेंज में हाथी जमकर उत्पात मचा रहे हैं। हाथियों ने सन्ना रेंज के ग्राम कोपा में 6 एवं महुआ में 5 मकानों को नुकसान पहुंचाया है। हाथियों की मौजूदगी से पूरे क्षेत्र में दहशत का माहौल है। बताया जाता है कि इन घरों में ग्रामीणों ने महुआ व हड़िया शराब बनाकर रखी हुई थी। हाथियों को शराब की गंध आकर्षित करती है। शराब की गंध से हाथियों ने इनको क्षति पहुंचाई है।
इधर, नुकसान की सूचना पाकर वन विभाग का अमला प्रभावित गांव पहुंचकर प्रभावितों की सहायता के लिए मुआवजा प्रकरण बना रहा है। इसके अलावा वन विभाग के कर्मचारी ग्रामीणों को समझाइश दे रहे हैं कि जब हाथी जंगल में हो, तो ग्रामीण जंगल न जाएं। वहीं शाम ढलते ही ग्रामीण गांव में आग जलाकर रोशन करें। क्योंकि हाथी रोशनी देखकर गांव में प्रवेश करने से कतराते हैं, वहीं जंगल के किनारे स्थित घरों में रहने वाले ग्रामीणों को सलाह दी जा रही है कि वे मुख्य बस्ती में आकर रहें। ग्रामीणों को कहा गया है कि वे अपने घरों में महुआ या हड़िया शराब न बनाएं। वन विभाग के मुताबिक अभी हाथियों का विचरण महुआ, कोपा, कामारिमा, बहोरा, पंडरापाठ, लोरो, भादू, कवई, खैरापाठ व चचरी की तरफ हो सकता है। इस क्षेत्र के ग्रामीणों को विशेष सावधानी व सतर्कता बरतने को कहा गया है। इस क्षेत्र में पिछले एक सप्ताह से हाथियों की मौजूदगी है। सूचना मिलने पर वन अमला पहुंच रहा है। लेकिन हाथियों का मूवमेंट रात में किसी भी तरफ हो जा रहा है, जिसके कारण ग्रामीण रात भर जागने के लिए मजबूर हो रहे हैं। इस क्षेत्र में मिर्ची और अन्य फसलों की तैयारी कर रहे किसानों में दहशत की स्थिति है। किसानों का कहना है कि विभाग इस समस्या का निदान गंभीरता से करे।
और हाथियों को इस क्षेत्र से अन्य क्षेत्रों की ओर ले जाने में मदद करे। ताकि उनकी फसलों की सुरक्षा हो सके।
hin_Deva hin_Deva hin_Deva hin_Deva